Oudraadslid by kitsbank in Heidelberg beroof | Netwerk24
Deur Clive Pretorius 30 Maart 2017 16:16
'n Bekende in onderwyskringe en 'n voormalige wyksraadslid van Heidelberg in die Wes-Kaap sterk goed aan nadat sy by 'n kitsbank met 'n mes gesteek en beroof is.
Annelene Hartnick. Foto: Clive Pretorius
Annelene Hartnick is op Saterdag 18 Maart kort ná 20:00 by die FNB-kitsbank in Van Riebeeckstraat, Heidelberg, deur 'n 18-jarige man oorrompel, met 'n mes gedreig en van haar selfoon beroof.
Hartnick is in die rooftog in die boarm gesteek en die wond is in die Riversdal-hospitaal met drie steke geheg.
Volgens Hartnick het sy uit Kaapstad teruggekeer waar sy saam met 'n dramagroep op 'n besoek aan die Baxter-teater was.
"Ek het die taxi se geld vir die vervoer vir die eienaar gaan deponeer toe die man met 'n klapmus op my toesak."
Hartnick sê sy het hard begin skreeu toe die man haar van agter beetkry en begin wurg.
"Ek dink my geskreeu het hom ietwat afgeskrik en hy het toe net my selfoon uit my hand gegryp en op 'n fiets weggejaag."
Volgens Hartnick is sy erg bekommerd oor die toename van misdaad, veral inbrake en rooftogte, in die dorp.
"Ons dorp wat eens so rustig was, word nou bedreig deur misdadige elemente en ons word as gyselaars deur die boosdoeners aangehou," sê sy.
Volgens Hartnick is sy ook bekommerd oor die impak van misdaad op die toerismebedryf in die Hessequa-streek.
'n Man is intussen in verband met die voorval in hegtenis geneem en sou in die plaaslike landdroshof verskyn het op aanklag van roof en aanranding met die opset om ernstig te beseer.